Hlaudi gedruk vir R21 miljoen wat hy skuldHlaudi Motsoeneng. Argieffoto: news.iafrica.com Die parlement se spesiale ondersoekeenheid sê hy het met stappe begin om die geld terug te eis wat Hlaudi Motsoeneng, die omstrede voormalige bedryfshoof van die SAUK, die openbare uitsaaier skuld. Die DA het in ŉ verklaring gesê die ondersoekeenheid het Dinsdag die parlement se kommunikasie-komitee ingelig oor verskeie ondersoeke by die openbare uitsaaier. “Die eenheid het gesê ŉ dagvaarding is uitgereik om byna R21 miljoen van Motsoeneng terug te eis. Dit sluit in byna R11 miljoen se ‘suksesfooi’ wat aan Motsoeneng uitbetaal is vir ŉ sogenaamde argiefooreenkoms met MultiChoice en ŉ bykomende R10 miljoen rand se skadevergoeding wat verband hou met die onreëlmatige aanstelling en ontslag van personeel,” het die party gesê. Die DA het dit verwelkom dat stappe teen Motsoeneng voortgaan. “Individue soos Motsoeneng kan nie die koffers van openbare instellings plunder en dan bedank of ontslaan word sonder dat daar verder optrede geneem word nie. Alle gesteelde geld moet aan die publiek terugbetaal word.” Die DA sê voorts die party neem kennis van die ondersoekeenheid se ondersoek in agt kontrakte wat as “verdag” tydens SAUK se ad hoc-ondersoek geïdentifiseer is. Dit sluit ŉ “twyfelagtige” R460 miljoen-kontrak met MultiChoice in. Die ondersoekeenheid beplan om sy tussentydse verslag oor die ondersoeke op 31 Mei aan die presidensie te oorhandig.